Vec T‑586/16
Guillaume Vincenti
proti
Úradu Európskej únie pre duševné vlastníctvo
„Verejná služba – Úradníci – Povýšenie – Povyšovanie za rok 2015 – Neexistencia hodnotiacich správ z dôvodu práceneschopnosti – Všeobecné vykonávacie ustanovenia k článku 45 služobného poriadku
Abstrakt – Rozsudok Všeobecného súdu (tretia komora) zo 14. novembra 2017
1.      Úradníci – Povýšenie – Porovnávacie hodnotenie zásluh – Neexistencia hodnotiacich správ z dôvodu práceneschopnosti – Účasť na postupe povýšenia na základe iných platných informácií
(Služobný poriadok úradníkov, článok 45)
2.      Úradníci – Povýšenie – Interný predpis inštitúcie – Právne účinky – Obmedzenia – Rešpektovanie hierarchie právnych noriem
(Služobný poriadok úradníkov, článok 45)
1.      Z ustanovenia článku 3 všeobecných vykonávacích ustanovení k článku 45 Služobného poriadku, prijatých Komisiou, vyplýva, že úradník, ktorý spĺňa prvé štyri podmienky podľa uvedeného článku, ale ktorého hodnotiaca správa nenadobudla právoplatnosť, sa napriek tomu považuje za spôsobilého na povýšenie, pokiaľ sa uvedená správa nemohla dokončiť z dôvodu omeškania, ktoré mu nemožno pripísať. Dotknutý úradník sa v tomto prípade zúčastní postupu povýšenia na základe iných platných informácií nahrádzajúcich chýbajúcu hodnotiacu správu.
Menovací orgán preto tým, že odmietol uznať žalobcovi právo zúčastniť sa na postupe povyšovania v roku 2015 z dôvodu, že jeho ospravedlnená neprítomnosť pre práceneschopnosť neumožnila vypracovanie niektorých z jeho hodnotiacich správ, porušil uvedené ustanovenie a vychádzal z nesprávneho právneho posúdenia.
V tejto súvislosti výklad tohto ustanovenia, na základe ktorého menovací orgán odmieta účasť dotknutého úradníka na príslušnom postupe povyšovania na základe informácií nahrádzajúcich jeho hodnotiace správy a podmieňuje ho jeho opätovným nástupom do práce, totiž nezohľadňuje situácie, keď tento úradník nenastúpi do práce v potrebnom čase, prípadne už nikdy nenastúpi do práce.
Menovací orgán je navyše povinný uskutočniť každoročný postup povyšovania a v zmysle všeobecných vykonávacích ustanovení k uvedenému článku 45 nemôže odložiť o niekoľko rokov účasť úradníka na povyšovaní v rámci tohto postupu, ak je tento úradník spôsobilý na povýšenie.
(pozri body 24, 27, 31, 32)
2.      Pozri text rozhodnutia.
(pozri bod 30)